b"\n_START_ARTICLE_\nItim na Nazareno\n_START_PARAGRAPH_\nAng Itim na Nazareno na kilal\xc3\xa1 rin b\xc3\xadlang Poong Hesus Nazareno (Espanyol: Nuestro Padre Jesus Nazareno) ay ang gataong imahen ni Hesus na may pasan-pasan na krus na nakalagak sa Simbahan ng Quiapo sa Maynila, Pilipinas mula pa noong 1787. Ito ay gawa sa maitim na kahoy at nakabihis ng maroon na bata. Sinasabing nasunog ito sa galeong sinasakyan nito mula Mexico patungong Maynila ngunit walang katiyakan ang sanhi ng itim nitong kulay at pawang mga pagpapalagay l\xc3\xa1mang noong nagkaroon ng Ikalawang Digmaang Pandaigdig ay naputol ang totoong kamay nito sa kanan ngayon ay itinago ito sa loob ng simbahan.\n_START_SECTION_\nKasaysayan\n_START_PARAGRAPH_\nAng imahe ng Itim na Mira ay dinal\xc3\xa1 sa Maynila ng mga pari mula sa mga Augustinian Recollect noong 31 Mayo 1606. Ang imahen nito ay inilagak sa unang simbahan ng Recollect sa Bagumbayan (na ngayon ay parte na ng Rizal Park), at pinasiyahan noong 10 Setyembre 1606._NEWLINE_Noong 1608, ang pangalawang pinakamalaking simbahang Recollect na inihandog kay San Nicolas de Tolentino (Saint Nicholas of Tolentine) na natapos sa loob ng Intramuros (kung saan nakalagak ngayon ang gusali ng Manila Bulletin) at ang imahen ng Nuestro Padre Jes\xc3\xbas Nazareno ay inilipat dito. Ang mga pari ng Recollect ay patuloy na isinulong ang debosyon sa Paghihirap ni Hesus sa pamamagitan ng nasabing imahen. Makalipas ang labinlimang taon, nabuo ang Cofradia de Jes\xc3\xbas Nazareno at itinatag noong 21 Abril 1621. Nakatanggap ito ng Papal approval noong 20 Abril 1650 mula kay Papa Inocencio X._NEWLINE_Noong 1787, si Basilio Sanco Junta y Rufina, ang Arsobispo ng Maynila ay nagutos na ilipat ang imahen sa Quiapo, sa ilalim ng pagtaguyod kay San Juan Bautista._NEWLINE_Ang imahen ng Nazareno ay naisalba sa iba't ibang kalamidad at digmaan tulad noong nasunog ang simbahan sa Quiapo noong taong 1791 at 1929 gayundin ang lindol noong 1645 at 1863 at ang pambomba sa Maynila noong 1945 noong panahon ng Ikalawang Digmaang Pandaigdig._NEWLINE_Noong 1998, isang replika ng orihinal na imahen ng Itim na Nazareno ang ipinarada dahil sa pinsalang nakamit ng orihinal na imahen at mula noon, ginamit na ito sa mga prusisyon habang ang orihinal na imahen ay nanatiling nakal\xc3\xa1gak sa loob ng simbahan. Ang iba pang maliit na replika ng imahen ay matatagpuan sa loob ng simbahan.\n_START_SECTION_\nDebosyon\n_START_PARAGRAPH_\nAng relihiyosong pamimintuho ng Poong Hesus Nazareno ay pinagmulan na ng kabilang sa mga Pilipino na tukuyin ang kanilang mga sarili sa Pagpapakasakit ng Panginoong Jesu-Kristo. Maraming mga deboto ng Poong Hesus Nazareno ay nauugnay sa kanilang kahirapan at pang-araw-araw na pakikib\xc3\xa1ka sa sugat at masaklap na naranasan ni Hesus, na kinakatawan ng imahen. Kahit na ang pintakasi ng Basilica mismo na si San Juan Bautista, ang Itim na Nazareno ay mapuspos ito dahil sa apela ng masa. Ang mga deboto ay nagbigay-pugay sa pamamagitan ng pumapalakpak ang kanilang mga kamay, sa katapusan ng bawat misa na inaalay sa dambana._NEWLINE_Ang katangi-tanging debosyon na ito ng mga Filipino sa Itim na Nazareno ay nakapagbigay ng karagdagang papuri mula sa dalawang papa: sina Inocencio X noong 1650, sa pagkakatatag ng Cofradia de Jes\xc3\xbas Nazareno at Pio VII noong ika-19 siglo, sa pamamagitan ng pagbibigay ng indulhensiya sa mga nagdarasal sa imahen ng Itim na Nazareno._NEWLINE_Sa kasalukuyan, ang debosyon sa Itim na Nazareno ay patuloy na nagbibigay ng sigla at kapayapaan sa mga deboto sa kabila ng mga sak\xc3\xadt, galos, sugat at kung minsan ay kamatayan na nagaganap tuwing prusisyon, at tila 'di inaalintana ng mga deboto.\n_START_SECTION_\nKapistahan\n_START_PARAGRAPH_\nIpinagdiriwang ang kapistahan ng Itim na Nazareno tuwing ika-9\xc2\xa0ng Enero.\n_START_SECTION_\nHimno sa Poong Hesus Nazareno\n_START_PARAGRAPH_\nSa ibaba ay ang mga titik ng Pambansang awit na binubuo ni Lucio San Pedro, na ginagamit sa simbahan ng Quiapo b\xc3\xadlang pangunahing awit sa Itim na Nazareno._NEWLINE_Nuestro Padre Jesus Nazareno_NEWLINE_Nuestro Padre Jesus Nazareno,_NEWLINE_Sinasamba Ka namin_NEWLINE_Pinipintuho Ka namin_NEWLINE_Aral Mo ang aming b\xc3\xbahay_NEWLINE_at Kaligtasan._NEWLINE_Nuestro Padre Jesus Nazareno_NEWLINE_Iligtas Mo kami sa Kasalanan_NEWLINE_Ang Krus Mong Kinamatayan ay_NEWLINE_Sagisag ng aming Kaligtasan._NEWLINE__NEWLINE_Koro:_NEWLINE_Nuestro Padre Jesus Nazareno,_NEWLINE_Dinarangal Ka namin!_NEWLINE_Nuestro Padre Jesus Nazareno,_NEWLINE_Nilul'walhati Ka namin!_NEWLINE_Nuestro Padre Jesus Nazareno,_NEWLINE_Dinarangal Ka namin!_NEWLINE_Nuestro Padre Jesus Nazareno,_NEWLINE_Nilul'walhati Ka namin!"